Kažimír, Peter, podpredseda vlády a minister financií SR (2015-09-18):
Ďakujem, pán predsedajúci. Hlavným zámerom tohto zákona je vytvoriť také prostredie verejnej kontroly a auditu, ktoré zvýši istotu verejnosti, že verejné výdavky sú využívané hospodárne, efektívne, účelne a účinne. Tento systém je zároveň jedným z dôležitých nástrojov na odhaľovanie skrytých systémových rizík a na prevenciu kriminality a podvodov. Predloženým návrhom zákona sa má zvýšiť aj ochrana audítorov pred neoprávneným odvolaním a tým aj zvýšiť nezávislosť výkonu auditu v Slovenskej republike. Zároveň sa pre obce s malým počtom zamestnancov navrhuje aj v nadväznosti na závery kontroly Najvyššieho kontrolného úradu Slovenskej republiky jednoduchší a efektívnejší spôsob vykonávania finančnej kontroly minimálne dvoma osobami tak, aby sa uvedeným nastavením predchádzalo vzniku nedostatkov, nezrovnalostí a podvodov aj pri hospodárení s verejnými financiami obce. V súvislosti s cieľmi programu ESO, reformy štátnej správy sa navrhuje zrušenie troch rozpočtových organizácií ministerstva financií, správ finančnej kontroly s pôsobnosťou v rámci západoslovenského, stredoslovenského a východoslovenského kraja, takto historicky dodnes pre finančné kontroly so sídlami v Bratislave, vo Zvolene a v Košiciach fungujú, a ak sa schváli tento zákon, zriaďuje sa jeden úrad vládneho auditu s celoslovenskou pôsobnosťou rozšírenou o možnosť vykonávať vládny audit aj na úrovni ústredných úradov štátnej správy s cieľom zabezpečiť čo najefektívnejšie využívanie personálnych kapacít úradu. Sídlo tohto úradu by malo byť následne vo Zvolene. Súčasťou návrhu zákona je návrh novely zákona č. 523/2004 Z. z. o rozpočtových pravidlách verejnej správy, ktorou sa reaguje na navrhovanú úpravu systému verejnej kontroly a auditu v čl. 1 s dôrazom na prostriedky Európskej únie a prostriedkov štátneho rozpočtu určených na financovanie spoločných programov Slovenskej republiky a Európskej únie. Ďalšou súčasťou návrhu zákona sú novely zákona č. 292/2014 Z. z. o príspevku poskytovanom z európskych štrukturálnych a investičných fondov, zákona č. 528/2008 Z. z. o pomoci a podpore poskytovanej z fondov Európskeho spoločenstva, v rámci ktorých sa navrhuje zefektívnenie nastaveného systému pre implementáciu fondov Európskej únie. Napríklad riadiace orgány budú mať možnosť prijať zmenku ako nástroj na zabezpečenie svojich pohľadávok, vymáhať prostriedky od prijímateľa aj prostredníctvom Občianskeho súdneho poriadku alebo aj možnosť uzatvoriť dohody o splátkach v prípade vydaného rozhodnutia riadiaceho orgánu pri porušení pravidiel verejného obstarávania. A v neposlednom rade návrh tohto zákona je splnením môjho sľubu, ktorý som predložil alebo ktorý som zverejnil na jeseň minulého roku aj tu v Národnej rade. Viete, že sa to stalo po tom, čo bol zablokovaný audit z orgánu auditu kontroly čerpania európskych fondov, a toto je jedna z našich reakcií, ako legislatívne zlepšiť fungovanie tzv. malej finančnej kontroly v štáte, pretože existuje ešte veľká kontrola, ktorú ja vnímam v podobe Najvyššieho kontrolného úradu alebo takisto úradu vlády. Toto je proste ambícia, ktorú sme boli schopní v rámci našich síl na rezorte financií materializovať do podoby tohto zákona, ale po rozhovore aj so šéfom Najvyššieho kontrolného úradu si myslím, že je možné, úplne odhliadnuc od výsledkov parlamentných volieb na budúci rok, pracovať na veľkej reforme kontrolnej činnosti v tomto štáte. Ďakujem veľmi pekne.